Дарвін Нуньес

**Дарвін Габрыель Нуньес Рыбэйра** (;  24 чэрвеня 1999 году) — уругвайскі футбаліст, нападнік саудаўскага клюбу «Аль-Гіляль» і нацыянальнай зборнай Уругваю.

## Кар’ера
### Клюбная
#### Пачатак
22 лістапада 2017 году дэбютаваў у «Пэньяролі», калі выйшаў на зьмену Максі Радрыгесу ў другой паловы матчу супраць сталічнага «Рывэр Плэйту». У наступным месяцы атрымаў пашкоджаньне і выбыў на нейкі час. Свой першы гол Нуньес здабыў 13 кастрычніка 2018 году, пацэліўшы першы гол сутрэчы ў браму «Фэніксу» (2:0). 14 ліпеня 2019 году зарабіў першы хет-трык у матчы супраць «Бостан Рывэр» (4:0). Пасьля таго як нападнік зарэкамэндаваў сябе, гульца рупліва прыдбала «Альмэрыя», якая на той момант выступала ў другім дывізіёне гішпанскага першынства. Паводле чутак, Нуньес каштаваў каля 6 млн эўра, але выдаткі былі акупленыя, бо ў дэбютным сэзоне ўругваец здабыў 16 галоў на свой рахунак за 30 гульняў.

#### «Бэнфіка»

4 верасьня 2020 году Нуньес падпісаў пяцігадовы кантракт з партугальскім клюбам «Бэнфіка», які заплаціў рэкордныя грошы ў памеры 24 млн эўра. Гэты трансфэр стаўся самым буйным паводле сумы для «Альмэрыі», а таксама для Сэгунды. Паводле дамоўленасьці «Альмэрыя» атрымала мажлівасьць зарабіць 20% ад будучага продажу футбаліста. Праз адзінаццаць дзён уругваец дэбютаваў у клюбе ў матчы супраць грэцкага ПАОКу ў трэцім кваліфікацыйным раўндзе Лігі чэмпіёнаў 2020—2021 гадоў. Пачаў гулец няблага, зарабіўшы пяць асыстэнцкіх пунктаў у чатырох матчах партугальскай Прымэйры, а таксама здабыўшы хет-трык у матчы Лігі Эўропы супраць польскага «Леху» (4:2). Тым ня менш, пасьля паўзы, выкліканай пандэміяй каранавірусу, уругваец на працягу сэзону змагаўся з рознымі траўмамі і не забіваў чатыры месяцы.

У траўні 2021 году Нуньес перанёс апэрацыю на правым калене, прымусіўшы яго прамінуць першыя месяцы сэзону 2021—2022 гадоў. Павярнуўся гулец 21 жніўня, замяніўшы Эвэртана на 72-й хвіліне, у пераможным матчы супраць «Жыл Вісэнці» (2:0). Пасьля дубляў у матчах супраць «Санта-Клары» і «Баавішты» нападнік быў абраны гульцом месяцу Прымэйры ў верасьні. 29 верасьня галеадор адзначыўся дублем і ў Лізе чэмпіёнаў, вынікова стрэліўшы ў браму «Барсэлёны». Наступныя месяцы былі такія ж плённыя. Нуньес адзначыўся хет-трыкам у браму «Бэленэнсішу» ў лістападзе, а ў наступным месяцы столькі ж галоў забіў у браму «Фамалікану». Гулец зарабіў на свой рахунак 26 галоў у матчах чэмпіянату, стаўшы найлепшым бамбардзірам першынства і ўвайшоўшы ў сымбалічную зборную турніры. Тым ня менш, «Бэнфіка» фінішавала толькі на трэцім месцы. У Лізе чэмпіёнаў клюб дасягнуў чвэрцьфіналу, дзе саступіў «Лівэрпулу». Нуньес улучыў мяч у браму ангельцаў у кожным матчы з двубою, у выніку перасягнуўшы клюбны рэкорд паводле колькасьці галоў у сэзоне за «Бэнфіку», які быў усталяваны раней Нуну Гомішам.

#### «Лівэрпул»
13 чэрвеня 2022 году «Бэнфіка» дасягнула пагадненьня з клюбам Прэм’ер-лігі «Лівэрпулам» аб пераходзе Нуньеса да ангельцаў за 75 млн эўра плюс 25 млн эўра ў дадатак. 30 ліпеня нападнік дэбютаваў за «чырвоных» у пераможным матчы Супэркубка Ангельшчыны супраць «Манчэстэр Сіці» (3:1). 6 жніўня ён забіў свой першы гол у складзе лівэрпульцаў у дэбютным матчы Прэм’ер-лігі супраць «Фулгэма», які скончыўся ўнічыю 2:2.

### Міжнародная
У верасьні 2019 году Нуньес быў выкліканы да складу нацыянальнай зборнай Уругваю на таварыскія матчы супраць зборных Коста-Рыкі і ЗША. Але дэбютаваў нападнік 16 кастрычніка ў нічыйным матчы супраць зборнай Пэру. У гэтай сустрэчы Нуньес забіў адзіны гол сваёй каманды празь пяць хвілінаў па сваім зьяўленьні на пляцоўцы. Як плянавалася, нападнік мусіў быў згуляць на Кубку Амэрыкі 2021 году, але праз траўму быў вымушаны прапусьціць турнір.

## Дасягненьні
**«Пэньяроль»**:
* Чэмпіён Уругваю: 2017, 2018

**«Лівэрпул»**:
* Чэмпіён Ангельшчыны: 2025
* Уладальнік Кубка футбольнай лігі: 2024
* Уладальнік Супэркубка Ангельшчыны: 2022

## Крыніцы

## Вонкавыя спасылкі
* 
* 
* 

Катэгорыя:Уругвайскія футбалісты